Normalt kan Gunnleyg Eliasen godt finde på at gå alene hjem, når hun har været en tur i byen. Men ikke denne torsdag aften. For selvom hun kun bor et par hundrede meter væk fra Jomfru Ane Gade i Aalborg, tør hun ikke at tage turen hjem selv. Derfor kommer hendes kæreste og henter hende senere. - Utrygheden har altid ligget i baghovedet, men det er blevet meget værre nu, fortæller hun til TV 2. Den 22-årige Mia Skadhauge Stevns forsvinden efter en bytur i selvsamme gade natten til søndag har fået 25-årige Gunnleyg Eliasen til at ændre adfærd. Fremover vil kæresten altid komme og følge hende hjem, når hun har været ude uden ham. - Man ved jo aldrig, hvad der kan ske, siger hun. Og selvom to 36-årige mænd er blevet sigtet i sagen – den ene varetægtsfængslet, den anden løsladt – har oplevelsen sat sig i Gunnleyg Eliasen og flere andre kvinder, som TV 2 møder på en tur gennem Aalborgs populære festgade. Moster henter Mia Skadhauge Stevn havde i løbet af lørdag nat været på Club Wolf i Jomfru Ane Gade med en veninde. Et par barer derfra sidder de tre veninder Caroline Steensbæk, Trine Mørk og Sarah Christensen. Det er deres første bytur, efter Mia Skadhauge Stevn forsvandt, og det er ikke med deres forældres gode vilje, at de nu sidder på Old Irish Pub og drikker øl og spiller kort. - De har alle sammen fortalt os, at vi skal sørge for at følges ad, når vi skal hjem, og at vi skal lade være med at gå væk fra gaden, hvor der ikke er nogen mennesker, fortæller 26-årige Trine Mørk. Senere på aftenen kommer Caroline Steensbæks moster og henter dem. Det har hun insisteret på. - Vores familier har alle sammen stået i kø for at hente os, siger Trine Mørk. Går altid med nøgle i hånden Havde det været hvilken som helst en anden aften, før Mia Skadhauge Stevn forsvandt, ville Trine Mørk formentlig havde taget en taxa hjem. Caroline Steensbæk og Sarah Christensen plejer dog at blive hentet af deres forældre. Det samme gør sig gældende for mange af de kvinder, som TV 2 snakker med. For flere af de unge kvinder er det ikke unormalt at tage deres forholdsregler, når de går ud. - Når jeg går hjem alene, har jeg altid en nøgle stikkende ud mellem hænderne, fortæller Gunnleyg Eliasen. Nøglen skal hjælpe hende i det tilfælde, at hun skulle blive overfaldet. Og hun er ikke den eneste, der har gjort den slags forholdsregler til en indgroet vane. Ingen går alene Når de to veninder Maria Hammershøj og Matilde Marie Busk ikke skal samme vej hjem, plejer de at Facetime hinanden, mens de går hjem. Da TV 2 kommer hen for at tale med dem, sidder de netop og snakker om weekendens forsvinden. - Jeg har aldrig følt mig helt tryg i nattelivet, siger Matilde Marie Busk, mens Maria Hammershøj tilføjer: - Jeg planlægger altid, hvor jeg skal gå i forhold til, hvor der er flest mennesker. Det hader jeg. Med bassen pumpende i baggrunden, farverige drinks i hånden og råb og latter i baggrunden, kunne de to 19-åriges kvinders kommentarer ikke være en større kontrast til den ellers festlige stemning, der omgiver dem. For i takt med at den berygtede festgade bliver fyldt op, begynder stemningen at blive mere løssluppen. Men selvom alkoholen så småt er begyndt at pumpe rundt i blodet, er folk i gaden meget opmærksomme på at passe på hinanden. Ingen går alene på gaden. Og selv hvis det var tilfældet, holder flere private biler med forældre klar til at fragte de unge mennesker sikkert til og fra byen. Ingen grund til at frygte Aalborg-byliv På et pressemøde torsdag aften fortalte vicepolitiinspektør Frank Olsen fra Nordjyllands Politi, at de unge ikke har grund til at frygte at færdes i byen. - Så længe man husker at følges med andre, tage bussen, en officiel taxi eller få forældre eller bekendte til at hente en, er der ikke grund til at være bange, sagde han til TV 2. På samme pressemøde kunne vicepolitiinspektøren informere om, at politiet har fundet ligdele i Dronninglund Storskov. De formodes at være fra den savnede Mia Skadhauge Stevn. Nordjyllands Politi afventer stadig en række tekniske og retsmedicinske undersøgelser for at fastslå den endelige identitet og dødsårsag.

Opsummering:
Nordjyllands Politi udtaler, at unge i Aalborg ikke har grund til at være bange for at færdes i byen, men at man altid skal tage sine forholdsregler.